*A*) Nomina monasteriorum quorum abbates anno Domini 1512 tempore Rogationum apud Cistercium celebrato Capitulo generali interfuerunt. *De choro abbatis* : De Cistercio, s. th. pr., de Pontigniaco, de Morimundo, de Caroliloco, s. th. pr., de Stamedio, de Prulliaco, de Bellavalle, de Crista, de Bullencuria, de Sigilleriis, de Veteri campo, de Charitate, de Callovio, de Lococrescenti, de Albaripa, de Valle bona, de Roseriis, de Claroloco. — *De choro prioris* : de Firmitate, de Claravalle, de Savigniaco, de Frigidomonte, de Bullione, s. th. pr., de Sancto Andrea, de Longovado, de Valcellis, de Mellifonte, de Aceyo, de Hungaria de Sancto rege Stephano. *B*) Ordinatio Capituli generalis anno Domini 1512. *Diffinitores* : De **Cistercio**, s. th. pr., de Prulliaco, de Frigidomonte, s. th. pr., de Stamedio, s. th. pr., de Mellifonte, s. th. pr., monasteriorum abbates. — De **Firmitate**, de Bullencuria, de Loco crescenti, de Bellavalle, de Charitate, monasteriorum abbates. De Caroliloco, s. th. pr., loco domini **Pontigniaci*, de Sigilleriis, de Callovio, de Aceyo, de Vallebona, monasteriorum abbates. — De **Claravalle**, de Savigniaco, de Longovado, de Valcellis, de Sancto Andrea Bullione (*sic*), s. th. pr., monasteriorum abbates. De **Morimundo* de Roseriis, de Vetericampo, de Claroloco, de Crista monasteriorum abbates. *Receptor excusationum* : de Claroloco. *Promotor causarum* : dominus Ioannes de Burreyo, regens collegii Sancti Bernardi. *Confessores* : de Veteri campo, de Mellifonte monasteriorum abbates. *Portarius diffinitorii* : de Albaripa. *Notarii abbates* : de Bullione, s. th. pr., de Bullencuria, monasteriorum abbates. *Magistri caeremoniarum* : de Claravalle, de Morimundo monasteriorum abbates, prior et subprior Cistercii. *Auditores computationum* : de Sancto Andrea, de Aceyo, et illi quos Rmus D. N. Cisterciensis voluerit deputare. *Receptores contributionum* : frater Blasius de Cistercio, et alii quos Rmus D. voluerit deputare. *Notarii ad pedes* : fratres Guillemus [Guillelmus] de Divione, Ioannes de Lingonis, professi Cistercii. * * * Anno Domini millesimo quingentesimo decimo secundo, in generali Capitulo tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … *etc.* 2.  Praeterea pro serenissimo … *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES] GENERALES 6.  Cum totus Ordo noster … *etc.* necnon in summa 7166 libr. 10 solid. 10 denar. pro resta computationum generalis Capituli anni Domini 1511 … *etc.* 7.  Ad tollendum quorumdam abbatum et aliarum Ordinis personarum novitatem contra antiqua et usitatissima Ordinis privilegia ac statuta, in nonnullis partibus introductam, qua nonnulli coram R. D. dioecesanorum officialibus actiones suas, tam in agendo quam in excipiendo, expetiri [experiri] et partes suas de Ordine coram eisdem conveniunt, seu ab eis vel ab aliis conveniri consueverunt. Praesens generale Capitulum huiusmodi processus in maximam amplissimarum conservatoriarum Ordinis diminutionem et exemptionis ac libertatum eiusdem Ordinis praeiudicium non modicum cessuros praevidens, omnibus et singulis abbatibus ac ceteris ipsius Ordinis personis sub poenis et censuris per generale Capitulum taxandis districte inhibet, ne deinceps coram dictis officialibus litigent, seu quemquam de Ordine in eorum iudicium vocent, aut se a quibuscumque vocari permittant, aut qualibet eorum iurisdictione inter personas utantur, sed ad solum Ordinis iudicium aut ipsius conservatores in suis provinciis ordinatos pro materiis de quibus consuetum est, confugiant, in plenaria Ordinis potestate. [DIFFINITIONES] SPECIALES 8.  Visa per generale Capitulum abbatis de Mellifonte humili supplicatione super revocatione cuiusdam diffinitionis anno Domini 1313, de praeeminentia seu prioritate monasterii B. M. iuxta Dublinum ante dictum monasterium de Mellifonte, in praeiudicium et derogationem antiquitatis sui monasterii, ut dicebat, promulgatae ; praesens generale Capitulum rationes per modernum eiusdem monasterii de Mellifonte abbatem humiliter adductas ex una parte ponderans, ex alia vero quod nullus pro parte dicti monasterii B. M. iuxta Dublinum in eodem generali Capitulo compareret, nec quisquam super hoc proponeret, quodque parte non vocata nihil in eius praeiudicium ordinandum esset, considerans, dictam tamen prioritatis et praeeminentiae querimoniam partium ipsarum et monasteriorum suorum tranquillitati fore nocivam, idem generale Capitulum solerter attendens, ipsam ad aliud generale Capitulum hinc ad biennium celebrandum terminandam seu decidendam remittit, partibus ipsis et earum cuilibet quatinus tunc in dicto generali Capitulo, nisi tamen de breviori tempore inter se convenerint, per se vel procuratores suos super his sufficienter instructos, compareant, cum intimatione tamen quod, non obstante alterius earum absentia, nihilominus generale Capitulum super dicta materia tunc efficaciter providebit, districte, praecipiendo omnibus et singulis abbatibus ac ceteris regularibus Ordinis personis, praesentis citationis executionem committendo, in plenaria Ordinis potestate. 9.  Nos, de Bullione, s. th. pr. et de Bullencuria monasterium abbates, notarii praesentis Capituli generalis Ordinis Cisterciensis anno Domini 1512, tempore Rogationum apud Cistercium celebrati, omnibus et singulis quorum interest notum facimus quod die tertia eiusdem Capituli generalis, R. P. dominus Thomas Herby modernus abbas monasterii B. M. de Mellifonte, quoddam magnum tabulatum ex tribus tabulis seu asseribus distinctum, et ab utraque parte in membranis monasteria Ordinis descripta continens, quod quidem tabulatum tum apud Cistercium  tabulae monasteriorum Ordinis  communiter vocabatur, nobis duobus simul existentibus, et in praesentia multorum in loco diffinitorii exhibuit, a nobis instantissime requirens, ut lineas sequentes in eadem tabula descriptas diligenter videremus et examinaremus, si forte in eis aliquod rasurae vestigium aut indicium appareret. Cuiusquidem requisitioni, etiam de ordinatione Rmi D. et dominorum Diffinitorum annuentes, lineas sequentes legimus, vidimus et examinavimus, videlicet unam in minio seu rubea sub hac forma descriptam in ordine anni 1133, eodem anno nonis ianuarii, et aliam in atramento sub hac forma : abbatia Mellifontis in Hibernia. Quas quidem lineas sine rasura, ut in eis tunc apparebat, perspeximus. Et procedunt in ordine monasteriorum in eadem tabula tunc nobis exhibita lineam in qua etiam sine rasura habetur, monasterium de Bildewas quod est in fundatione anni Domini 1135, sexto idus augusti. Et post dictum monasterium de Mellifonte usque ad monasterium de Bildewas intersunt 24 lineae, alia monasteria ex ordine continentes. De quibus omnibus a nobis notariis praenominatis attestationem requisivit, qua eidem ex ordinatione praemissa, sub nostris signis manualibus concessimus in hac forma, ipsi ac aliis quibuscumque quorum interest prout iuris fuerit et rationis valituram. Actum et datum Cistercii, anno, mense, die et loco praedictis. COMMISSIONES 10.  Nos, frater Iacobus, *etc.* … et est talis : Audita per generale Capitulum monasterii monialium B. M. de Derry, in Hibernia, totali ruina ac desolatione eidem per abbatem de Mellifonte intimata, quodque tanto tempore abbatissa et regularibus Ordinis personis caruerit, ut iam ipsos redditus et proventus non ad cultus divini celebrationem, nec Ordinis utilitatem, sed potius ad alios profanos et quorumdam vetitos usus applicentur. Idcirco praesens generale Capitulum pio ac salutari fundatorum dicti monasterii devotioni et intentioni concurrens, et ut debitum inde fructum vel ex parte consequantur, solerter providere cupiens, abbatibus monasteriorum B. M. iuxta Dublinum, de Beatitudine, de Hynis et de Flumine Dei, ac duobus eorum coniunctim committit, ut si praemissa veraciter exposita fuisse cognoverint, abbati et conventui dicti monasterii de Mellifonte dictum monasterium et ipsius redditus et proventus ex tunc possidendos usque ad aliam Capituli dispositionem assignent, eisdem nihilominus commissariis ut informationes et quidquid desuper fecerint, ad generale Capitulum hinc ad *biennium* celebrandum remittere teneantur, districte praecipiendo, in plenaria Ordinis potestate. Datum in diffinitorio nostro Cisterciensi, sub appensione sigilli nostri, anno, mense et die praedictis. 11.  Quia praesens generale Capitulum fide digno quorumdam relatu accepit abbatissam et conventum B. M. de Maloduno fecisse admodiationem seu accensationem cuiusdam suae masurae seu maceriae cum octoginta arpentis, partim terrarum arabilium, partim pratorum et hortorum vel circiter ad multos annos, sitae in dominio Tressovillae, dicto monasterio non solum minus utilem sed etiam tam ipsi quam multis vicinis damnosam ; quapropter ea quae non rite patrata sunt ad rationis aequitatem reducere cupiens, committit idem generale Capitulum de Frigidomonte et de Caroliloco, s. th. pr., necnon de Regalimonte, de Barbello, de Prulliaco monasteriorum abbatibus et duobus eorum coniunctim, ut super dictae admodiationis seu accensamenti commodo vel incommodo se diligenter informent, secluso cuiuscumque favore. Et si contractum eidem monasterio notabiliter damnosum compererint, dictis abbatissae et conventui praecipiant districte ut illi renuntient, eas a iuramento, si quod emiserint, dispensando, in plenaria Ordinis potestate. 12.  Domino de Morimundo ac de Crista monasteriorum abbatibus et eorum cuilibet in solidum committit praesens generale Capitulum, quatinus super quibusdam tractatibus per abbatem et conventum monasterii B. M. de Bullencuria cum diversis personis, initis et passatis, se diligenter informent, et quos contra papalia et Ordinis nostri statuta, ad ipsius monasterii damnum et detrimentum factos esse compererint, ipsos cassent, renuntient et annullent, eosdem abbatem et conventum super iuramentis in eisdem contractibus intervenientibus, quatinus opus esset, dispensando, in plenaria, *etc.* Datum, *etc. ut supra.* 13.  Quia generale Capitulum fide digna abbatis de Dunis denuntiatione sufficienter informatum extitit, quemdam fratrem Livinum, eiusdem monasterii religiosum expresse et originaliter professum, post abusus multos in officio cellerariatus et cuiusdam grangiae regimine praefato monasterio spectanti sibi creditis, spreto suae professionis vinculo, abbatis proprii obedientia et habitu dimisso, in magnum Ordinis ludibrium et monasterii scandalum, vagus cum saecularibus saeculariter vivit, praesens generale Capitulum ordinat et iniungit praedicto abbati de Dunis, ut omnibus iuris et iustitiae viis eum errantem revocare satagat, invocato etiam brachio saeculari a quo … et favorem possit eidem abbati de Dunis impertiri, in plenaria Ordinis potestate. 14.  Ad audientiam praesentis Capituli fideli abbatis de Caroliloco, s. th. pr., relatu deductum est, monasterium B. M. de Parco dominarum ob monialium multitudinem gravari ; ideo praesens generale Capitulum nolens ut ea quae pro reformatione monasterii de Parco statuta sunt in eiusdem gravamen cedant, ordinat et diffinit summam octo libr. turon. de fructibus monasterii de Virgulto abbatissae et conventui monasterii de Parco singulis annis persolvi, quamdiu soror Ioanna de Monceaulx, eiusdem monasterii de Virgulto professa et illuc emissa, ibidem ex ordinatione Capituli generalis remanserit, cuius quidem pensionis solutio in festo Nativitatis sancti Ioannis Baptistae proxime venturo incipiet. Omnibus regularibus personis executionem praesentis diffinitionis sub poenis et Ordinis censuris committendo, in plenaria Ordinis potestate. 15.  Ad supplicationem abbatis de Hardenhusen per abbatem de Vetericampo oblatam, qua postulabat quamdam decimam dicto monasterio, ut dicebat, minus utilem vendere, vel in aliam rem immobilem commutare posse, praesens generale Capitulum committit abbatibus de Vetericampo, eiusdem monasterii patri abbati, de Campo Mariae, de Veteri monte, et duobus eorum coniunctim, ut super dicta alienatione ac commutatione facienda se diligenter informent ; et si dicto monasterio hoc evidenter utile esse cognoverint, et de consensu conventus procedere, dictam alienationem seu commutationem faciendi auctoritatem impendant, ita tamen quod omnia super his acta ad Capitulum infirmanda vel confirmanda remittant, in plenaria Ordinis potestate. 16.  Ad restaurationem monasterii monialium B. M. in Lionexa incendio quorumdam malitia, ut asseritur, procurato destructi, praesens generale Capitulum favorabiliter anhelans, abbati de Vetericampo, eiusdem monasterii patri abbati immediati committit, ut per omnes iuris et iustitiae vias et contra quascumque personas, quacumque dignitate etiam episcopali fulgentes, quas de incendio praedicto teneri constiterit, pro iniuriae Ordinis satisfactione et damni monasterii praedicti reparatione, virilem prosecutionem faciat, et eos prout iuris fuerit et rationis prosequatur, in plenaria Ordinis potestate. 17.  Cognita per generale Capitulum translatione sororis Margaretae de Billy, religiosae monasterii B. M. de Parco dominarum originaliter et expresse professae, ad monasterium Sancti Remigii prope Silvanectum Ordinis S. Benedicti ; quodque de dispensatione desuper obtenta Ordini et maxime abbati de Caroliloco, s. th. pr., eiusdem monasterii de Parco commissario visitatori, minime constare fertur ; idem generale Capitulum talibus regularium Ordinis personarum translationibus temeraris factis obviare cupiens, eidem abbati de Caroliloco districte mandat et praecipit, quatinus omnibus iuris et iustitiae viis, dictam sororem Margaretam tamquam personam Ordinis regularem revendicet ; nisi tamen de sufficienti dispensatione sua legitime constari faciat. Et nihilominus si nondum dispensata fuerit, et cognoverit quod ex certis causis expedire eidem sorori ad dictum Ordinem S. Benedicti convolare, dictus abbas Caroliloci secum super hoc dispenset, proviso tamen quod prius et omnia monasterio suae professionis et Ordinis habitus restituta fuerint, in plenaria Ordinis potestate. 18.  Quia fide digno quorumdam relatu generale Capitulum sufficienter et debite informatum extitit, quod a paucis diebus pro maxima salutari reformatione monasterii de Veteri vineto necesse fuerit dicti monasterii moniales ad alia Ordinis monasteria transmittere ; ideo praesens generale Capitulum abbatibus de Alna et de Iardineto, et cuilibet eorum in solidum, committit quatinus abbatissis ad quas dictae moniales apud se detineant, et ipsis monialibus ut ibidem remaneant, donec aliter per Ordinem fuerit ordinatum, … in plenaria Ordinis potestate. 19.  Abbatibus de Fonte salutis et de Lankheim, et duobus in solidum, generale Capitulum committit, quatinus de alienatione seu commutatione cuiusdam decimae ad monasterium de Hebraco spectantis, diligenter se informent, et secundum *Benedictinae* formam procedant. 20.  Abbatibus de Fulcardimonte et de Bellobecco coniunctim praesens generale Capitulum committit, quatinus super venditione unius eremi duorum vallium et unius domus diligenter se informent secundum formam quae sequitur. Supplicationem pro pro parte abbatis et conventus monasterii de Loco Dei in Pontino praesenti generali Capitulo oblatum, cui praesens diffinitio annectitur, idem generale capitulum de Fulcardimonte, eiusdem monasterii patri abbati et de Bellobecco monasteriorum abbatibus committit examinandam. Et si eosdem abbatem et conventum ad venditionem rerum in eadem contentarum iuste moveri cognoverint, eisdem dictas venditiones faciendi auctoritatem impendant, proviso tamen quod pecuniae inde receptae seu inde recipiendae ad restaurationem locorum regularium et essentialium dicti monasterii effectualiter convertantur, et tractatus inde secuturos confirment, in plenaria Ordinis potestate. 21.  Monasterii religiosarum de Honepa prope Daventriam desolationem belligerorum saevitia pernitiose provenientem, adeo ut consuetus religiosarum numerus ibidem sustentari minime possit, sed nec minime, secundum sensum virorum devotorum et maxime praelatorum Ordinis, suffragio benivolo restaurari, praesens generale Capitulum moleste ferens, abbati de Vetericampo committit, ut dictum monasterium visitando et reformando, nonnullas earum ad alia monasteria ad tempus et donec ad meliorem proventuum opulentiam, transmittere possit, et expedire cognoverit, singulis tam religiosis quam abbatissis monasteriorum ad quae duxerit eas transmittendas sub poenis et censuris Ordinis, ut in hoc eidem obediant praecipiens, in plenaria Ordinis potestate. 22.  Audita querimonia abbatissae et conventus B. M. Vallis benedictae prope Leodium ex eo quod ad iudicium vetitum per abbatissam et conventum monasterii de Robertimonte evocantur, idem generale Capitulum dictis abbatissae et conventui de Robertimonte, ne coram officialibus Leodiensibus ipsas Vallis benedictae contra Ordinis privilegia ulterius onerent, sed generalem ipsius Capituli diffinitionem super his editam insequantur et prosequantur, sub poenis et censuris Ordinis. Praesentis diffinitionis executionem omnibus Ordinis regularibus personis committendo, in plenaria Ordinis potestate. 23.  Abbatibus de Elnis, de Villalonga et de Calercio, et cuilibet eorum in solidum, praesens generale Capitulum committit, quatinus dominum commendatarium monasterii B. M. Bonaevallis, seu priorem aut quoscumque alios eiusdem monasterii officiarios commendatario in accusatione super certis criminibus contra fratrem Gabrielem de Veteris casibus, eiusdem monasterii religiosum, facto adhaerentes, coram se ad instantiam praefati fratris convocent seu citari faciant, et per eos informationes seu testes aut alia quaecumque legitima documenta super dictis criminibus exhiberi compellent, et auditis hinc et inde partibus super earum petitionem debitam iustitiam subministrent, in plenaria Ordinis potestate. 24.  Nota quod commissiones per Capitulum generale præsentis anni expeditae pro domino Thoma Herby abbate Mellifontis, videlicet prima ad visitandum et reformandum monasteria in Hibernia, et alia ad recipiendum contributiones ibidem, sunt registratae in registro Rmi D. N. Cisterciensis. 25.  Quia fide digno quorumdam relatu praesens generale Capitulum sufficienter informatum extitit, certam quamdam prosecutionem fieri in suprema Parlamenti Parisiensis curia, ut moniales monasterii B. M. de Virgulto professae, pro bono et firmitate reformationis dicti monasterii, ad alia Ordinis monasteria bene regulata per dictae reformationis commissarium ad tempus emissae seu translatae, ad ipsum Virgulti monasterium reducantur. Idcirco praesens generale Capitulum totis cupiens affectibus, ut ea quae conformiter ad ipsius Parlamenti praesentis arresta in hac parte lata, et quae pro reformationis fundamento per dictum commissarium gesta sunt, integrum sortiantur effectum, abbati de Caroliloco, s. th. pr., totius Ordinis in ressorto et extensione dictae curiae procuratori generali districte mandat et praecipit, quatinus omnibus iuris et iustitiae viis diffinitiones iam super hoc factas insequendo, ne dictae moniales remittantur, viriliter et diligenter resistat. Omnibus et singulis monialibus sic emissis, ne ad dictum monasterium Virgulti revertentur, ac abbatissis ad quas emissae sunt, ne dictas moniales usque ad aliam Capituli generalis dispositionem remittant, sub poenis et censuris Ordinis inhibendo, in plenaria Ordinis potestate. ELECTIONUM CONFIRMATIONES 26.  Electionem, promotionem, institutionem, provisionem et installationem de persona fratris Erasmi ad monasterium B. M. de Zwettl, Ordinis nostri, per dominum Michaelem abbatem monasterii Sanctae Crucis in Austria, patrem abbatem immediatum eiusdem monasterii, rite et canonice, *etc.* supplendo, *etc.* 27.  Electionem, promotionem, et installationem de persona fratris Theodorici ad abbatialem dignitatem monasterii B. M. de Purocampo, per abbatem de Luca, patrem abbatem immediatum praefati monasterii, *etc.* supplendo, *etc.* 28.  Electionem, promotionem, installationem de persona fratris Erhardini ad abbatialem dignitatem monasterii B. M. de Strenosa valle (*sic*), dioecesis Cistensis (*sic*), per viam scrutinii rite et canonice factam et celebratam, ac per abbatem de Fonte salutis commissarium Rmi D. Cisterciensis, necnon domini Burardi abbatis de Caesarea, eiusdem monasteri de Strenosa valle patris abbatis immediati, coassistente sibi abbate de Brinbrechiam (*sic*) dicti Ordinis, factam, *etc.* supplendo, *etc.* TRACTATUUM CONFIRMATIONES 29.  Abbatibus de Bellobecco et de Fulcardimonte coniunctim praesens generale Capitulum committit ut tractatum inter abbatem et conventum monasterii de Loco Dei in Pontino ex una, et dominam Iaquelinam de Montmorancii relictam nobilis viri Ioannis de Maret partibus ex altera, initum et passatum diligenter et debite examinent, et si eumdem privilegiis et statutis Ordinis conformiter factum compererint, ipsum confirment, in plenaria Ordinis potestate. 30.  Tractatus facti inter dominum abbatem et conventum monasterii de Pontiniaco [Pontigniaco] et nonnullos in eisdem nominatos tam ad vitam quam in perpetuum, committuntur examinandi abbatibus de Bullione, s. th. pr., de Prulliaco, de Rigniaco, de Bullencuria, de Vallelucenti et de Schallariis, et eorum duobus coniunctim, quos si debito modo factos compererint, ipsos confirment in plenaria Ordinis potestate. 31.  Abbatibus de Bellavalle et de Aceyo coniunctim praesens generale Capitulum committit ut tractatum inter abbatem et conventum de Charitate ex una, et Ioannem Loyer et Pierretam eius uxorem, Ioannem Amyat et Ioannetam eius uxorem partibus ex altera, initum et passatum, diligenter examinent, et si eumdem rite et debito modo cognoverint esse factum, ipsum confirment in plenaria Ordinis potestate. 32.  Abbatibus de Longovado et de Crista coniunctim praesens generale Capitulum committit, quatinus se informent super contractum initum, factum et passatum, per dominum de Morimundo et eius conventum ex una, cum partibus in eisdem tractatibus mentionatis, si praefati contractus ad utilitatem monasterii facti esse cognoverint, ipsos confirment in plenaria Ordinis potestate. 33.  Abbatibus de Alna, de Moris, de Iardineto et de Nizella, et duobus eorum coniunctim praesens generale Capitulum committit, quatinus tractatus de terris, pratis et culturis inter abbatissam et moniales monasterii Vallis benedictae, cum decano et capitulo cathedralis ecclesiae Leodiensis habitos, examinent, et si eos utilitati ipsius monasterii congruere cognoverint, ipsos confirment in plenaria Ordinis potestate. 34.  Salutari ac piissimae devotioni illustrissimae dominae Sibillae ex marchionibus de Brandenburgensibus, ducissae Iuliacensis et Montensis, ac comitissae Ravensbergensis, conthoralis relictae illustrissimi et generosissimi principis, etc., praesens generale Capitulum benigne favere volens, abbatibus de Vetericampo et de Heisterbach tenore praesentium committit, ut omnia acta et contracta per abbatem et conventum monasterii de Veterimonte circa fundationem unius missae quotidie decantandae in dicta ecclesia Veterismontis, pro salute animae dictae dominae ac dicti principis, liberorumque ac praedecessorum et successorum, necnon circa memoriam defunctorum quater in anno in quatuor temporum diebus, perpetuis temporibus celebrandam, diligenter examinent, et si ea rite et canonice facta compererint, et sine dictorum religiosorum intolerabili gravamine posse perpetuo condigne continuari, confirment et approbent in plenaria Ordinis potestate. 35.  Devotioni piissimae ac bonae voluntati nobilis dominae Iaquelinae, relictae nobilis viri Ioannis de Maret, praesens generale Capitulum benigne favere volens, de Fulcardimonte et de Bellobecco monasteriorum abbatibus praesentium committit tenore, ut omnia acta per abbatem et conventum de Loco Dei in Pontino circa fundationem duarum missarum decantandarum in dicta ecclesia qualibet hebdomada pro salute animae dictae dominae liberorumque ac praedecessorum suorum, necnon circa memoriam defunctorum quater in anno, in quatuor temporum diebus, perpetuis temporibus celebrandam, diligenter examinent, et si … *etc. ut supra n°  34. REHABILITATIONES 36.  Visa humili supplicatione per abbatem monasterii B. M. de Alna, praesens generale Capitulum misericorditer agere volens, cum duobus sui monasterii religiosis, videlicet cum fratre Ioanne Bergetz, alias Paleto, qui suadente diabolo et carne stimulante, in apostasia convictus et deprehensus, deinde fracto carcere exiens, post duos … et ad Dominum conversus poenitentiam egit ; et fratre Ioanne de Preelles, quem contigit apostatare habitu Ordinis nihilominus retento, idem generale Capitulum eosdem absolvit et rehabilitat ad omnes actus et gradus legitimos, officia et dignitates Ordinis eos habiles faciendo et declarando in plenaria Ordinis potestate. 37.  Generale Capitulum misericorditer agere volens cum fratre Petro Vanbelle, religioso monasterii de Dunis professo, super irregularitate per eum contracta propter egressum monasterii sine licentia pluribus et iteratis vicibus in apostasia celebrando. Pro quibus iniunctas sibi poenitentias pro viribus sustinuit ; ideo praesens generale Capitulum ad expressam et instantissimam supplicationem abbatis sui de Dunis, de qua per relatum domini Claraevallis eidem Capitulo constitit, eumdem eum absolvit et rehabilitat ad omnes actus et gradus legitimos, officia et dignitates Ordinis, abbatiali dignitate seclusa, eum habilem denuntiando in plenaria Ordinis potestate. 38.  Ad instantiam et humilem supplicationem abbatis de Ursicampo, praesens generale Capitulum misericorditer agere volens cum fratre Roberto de Ponte, qui dudum suadente humani generis inimico, a praedicto monasterio absque superiorum suorum facultate et licentia recessit, habitu tamen Ordinis minime dimisso, ac etiam in praefato statu pluries temerarie divinis se immiscendo in ordine suo ministravit, sacrosanctumque Eucharistiae sacramentum cum ceteris religiosis alterius monasterii, ad quod illicentiatus transierit, pluries sumpsit. Quia de eius salutari poenitentia fide digno relatu praedicti sui abbatis constitit, ab ea infamiae et inhabilitatis nota, quam occasione superiorum incurrit, misericorditer dispensat, ipsum ad omnes Ordinis actus legitimos, voces, gradus et officia, etiam abbatali [abbatiali] dignitate inclusa, si id in posterum promeruerit, et suorum intervenerit assensus superiorum promoveri valeat et assumi. Omnibus et singulis dicti monasterii regularibus personis districte praecipiens, ne super huiusmodi infamiae nota eidem fratri insultent vel improperent, in plenaria Ordinis potestate. ABBATUM EXCUSATIONES 39.  Excusantur a via Capituli generalis praesentis abbas de Pietate Dei, de Fonteneto, de Langonio et de Regalimonte, per litteras eorum ad Capitulum generale transmissas et acceptatas. Sic signatum : f. abbas Bullencuriae. PRO ALBARIPA 40.  Visis supplicationibus hinc inde scripto porrectis ex parte fratris Petri Malcourant electi et confirmati abbatis monasterii nostri de Albaripa ex una, et fratris Alani Girardot, religiosi professi eiusdem monasterii ex altera ; necnon decreto electionis dicti fratris Petri Malcourant, ac procuratorio speciali praefati Alani Girardot, continente quamplurima obiecta tam in materia quam in forma adversus electionem et confirmationem factas de persona praedicti fratris Petri, auditisque ipsis partibus, attentis attendendis, ac considereratis considerandis, ordinat et diffinit dictum fratrem Alanum Girardot fore et esse admittendum ad contenta in dicto suo procuratorio obiicienda, ponenda ac probanda, facta tamen, prout ipse obtulit, prius per eum inscriptione de subeundo poenam, arbitrio iudicum inferius deputatorum sibi infligendam, casu quo in probatione delictorum deficeret, et illa calumniose proposuisse videretur. Insuper ipsum fratrem Alanum Girardot sub protectione Ordinis ponit inhibendo fratri Petro sub censuris Ordinis ne per se vel per alium, directe vel indirecte, attentet in personam praefati fratris Alani, cui pro mansione et residentia interim, et donec prosequatur praedicta obiecta, ac quousque fuerit aliter ordinatum, assignat et deputat monasterium de Sacro portu, alias de Barbello. Praeterea ad cognoscendum ac decidendum de negotio et obiectis praedictis, necnon inde dependentibus et connexis, abbates de Caroliloco et de Frigidomonte, s. th. pr., coniunctim committit et deputat in plenaria Ordinis potestate. Datum, *etc.* PRO COLLEGIO PROCURATIO AD ACCIPIENDUM MUTUUM 41.  Nos, frater Iacobus, abbas Cistercii, *etc.* et est talis : Quia fide digno de Frigidomonte et de Caroliloco, s. th. pr., relatu ad Capituli generalis audientiam deductum est, laudabile et magnificum insignis ecclesiae venerabilis collegii Sancti Bernardi Parisiensis aedificium iam a duobus annis ex ipsius Capituli generalis ordinatione, ad Dei honorem et totius Ordinis commendationem laudabiliter coeptum ob defectum promptae pecuniae continuari et perseverare non posse, in magnum tam sancti operis promotorum et fautorum ludibrium, sed et ipsius Capituli generalis et totius Ordinis confusionem et scandalum non modicum. Ideo praesens generale Capitulum tam sancti operis cum Dei gratia et hominum adiutorio totis praecordiorum affectibus felicem continuationem, illudque evangelicum improperium, ut qui coepit aedificare et non potuit consummare, a se propulsare cupiens, praefatis de Frigidomonte et Caroliloco monasteriorum abbatibus, eiusdem operis indefessis promotoribus et commissariis, coniunctim et expresse committit, ut pecuniam mutuo vel per constitutionem reddituum una vice vel pluries super quibuscumque bonis mobilibus etiam pretiosis et immobilibus dicti collegii Sancti Bernardi Parisiensis, pro dicti operis continuatione et operariorum manutentione usque ad summam 600 libr. turon. dumtaxat hinc ad immediate sequens generale Capitulum accipiant, praefata quaecumque bona mobilia etiam pretiosa, et fructus, redditus, proventus, et alia immobilia quaecumque propter hoc obligando, proviso tamen quod redditus forsan propter hoc constituendi Ordini semper redimibiles et non alias permaneant. Ipsis quoad omnia et singula praemissa, eorum dependentia et connexa, procuratores speciales constituendo in plenaria Ordinis potestate. Datum, *etc.* * * * 42.  Minuta diffinitionis seu responsionis Capituli generalis super bullis Concilii Pisani in eodem Capitulo publicatis. — Quia ex lectura et publicatione bullarum sacrosanctae synodi Pisanae coram Diffinitoribus praesentis Capituli generalis facta, eidem Capitulo evidenter constitit per dictas bullas plures diversarum materiarum articulos in se continere, idcirco praefatum generale Capitulum super his mature deliberare cupiens, praedictarum bullarum materiam in eadem qua apud Cistercium sedebat potestate ad hoc oppidum Divionense deliberandam remisit, ubi matura super omnibus in dictis bullis contentis deliberatione praehabita, idem praesens generale Capitulum publicationem dictarum bullarum, necnon salutarem Rmi D. Cisterciensis monitionem super generali Ordinis reformatione facienda in vim dictarum bullarum et ex parte ipsius sacrae synodi Pisanae, reverenter excepit et gratissimas habet, annuas omnium et singulorum Ordinis utriusque sexus monasteriorum visitationes et reformationes, conformiter ad Ordinis diffinitiones super his editas, sub poenis et censuris Ordinis in eisdem contentis deinceps sollicitius fieri districtius iniungendo seu decernendo, poenasque et censuras praedictas in negligentes, quatinus opus esset, innovando et confirmando. Et insuper, quia praesens generale Capitulum propter absentiam eiusdem Rmi D. et sui tunc ad has partes reditus desperationem ad proximum annum suspensum et quasi dilatum videbatur, et propter hoc pauci exterarum ac remotarum nationum abbates ad hoc praesens generale Capitulum convenerint, sed solum Cistercio viciniores abbates postquam de adventu eiusdem Rmi certiorati fuerunt, et hi quidem pauci et quasi soli de Francia comparuerunt, idcirco super alia materia in dictis bullis contenta omnes et singulos quarumcumque nationum Ordinis abbates concernente, praefati Diffinitores nihil concludere seu diffinire potuerunt, sed ipsam materiam cum suis dependentiis ad proximum generale Capitulum absque aliqua retractatione super ea tunc habita reverenter remiserunt. Et ut quod omnes tangit ab omnibus, ut decet, possit et valeat approbari, praesens generale Capitulum omnes et singulos Ordinis abbates ad dictum immediate sequens Capitulum generale, quatinus omni excusatione legitima cessante, ipsi per se compareant, aut qui de partibus remotissimis fuerint, deputatos suos cum sufficienti mandato super his transmittant, citandos decreverit, prout et eos expresse per praesentes citat. Omnibus et singulis Ordinis commissariis et quibuscumque aliis regularibus Ordinis personis super hoc requirendis, praesentis citationis executionem committendo, in plenaria Ordini potestate. Sic signatum : frater Perret abbas Bullionis. SUFFRAGIA 43.  Frater Iacobus, abbas Cistercii, in Cabilonensi dioecesi, totusque conventus abbatum Capituli generalis Cisterciensis Ordinis, universis Christi fidelibus, salutem et sanctae devotionis suffragium salutare. Quamvis divina lege charitatis ad orandum pro omnibus generaliter obligemur, pro illis tamen multo specialius astringimur, qui nobis et Ordini nostro, necnon ecclesiarum restaurationi piis charitatis operibus affici dignoscuntur. Exigente igitur piae devotionis affectu, quem ad nos et Ordinem nostrum, venerabilis et dilectus noster magister et rector seu praeceptor necnon conventus fratrum hospitalis Sancti Spiritus Divionensis, prout fide digno relatu, etiam venerabilis fratris Claudii Laurent, rectoris hospitalis Sancti Spiritus de Fociniaco, et nunc eiusdem hospitalis Divionensis gubernatoris, habere didicimus, omnibus et singulis dicti hospitalis Sancti Spiritus Divionensis, ac quibuscumque Christi fidelibus de bonis suis eisdem fratribus et pauperibus in eadem domo iacentibus et illuc continue affluentibus benigne concedimus et liberaliter impertimur per praesentes, plenissimam et omnimodam participationem omnium bonorum spiritualium, videlicet, *etc.* Datum, *etc.* 44.  Ad idem, suffragium Ordinis ad instantiam abbatis de Aceyo pro quodam honorabili viro. 45.  Ad idem, suffragium pro magistro Iacobo de Courbarry, ad instantiam abbatis de Bullione. 46.  Ad instantiam eiusdem abbatis suffragium pro quodam priore Molismundi. 47.  Suffragium ad instantiam abbatis de Veterivilla, pro egregio viro magistro Waldricor, in medicina doctore solertissimo. 48.  Ad instantiam domini abbatis de Claravalle, duo suffragia, unum pro quodam honorabili viro Matheo Chanane, de Calvomonte ; aliud pro magistro Francisco Bethon, sunt concessa. 49.  Aliud pro magistro Petro Perrin, pro patre et matre et parentibus, ad instantiam eiusdem. 50.  Similiter ad instantiam abbatis de Sancto Andrea concessa sunt tria suffragia, unum pro nobili viro Aegidio Wode, eius uxore et eorum filio ; aliud pro scientifico viro Ioanne Le Bailly et Anna eius uxore ac eorum liberis ; tertium pro Ioanne Le Françoys scutifero et eius uxore. 51.  Suffragium concessum ad instantiam domini abbatis de Morimundo, pro patre, matre et suis parentibus. 52.  Ad idem, suffragium Ordinis pro illustrissimo domino comite Kaldrie, ad instantiam abbatis de Mellifonte. 53.  Ad idem, duo suffragia Ordinis pro nobilibus ad instantiam abbatis de Stamedio. 54.  Ad idem, suffragium Ordinis pro magistro Ioanne de Sancto Quintino, ad instantiam magistri nostri de Burreyo. 55.  Ad instantiam domini abbatis de Morimundo, fuit concessum suffragium Ordinis pro hospitali Sanctae Margaretae de Longecourt. IUDICES 56.  Praesens generale Capitulum universis iustitiam ministare [ministrare] cupiens, abbatibus de Frigidomonte, s. th. pr., de Regalimonte, de Vallibus Cernay, committit quatinus omnes et singulas personas Ordinis seu monasteria aut quaecumque alia loca, quas et quae per testes fide dignos, litteras obligatorias, acta seu alia legitima documenta, abbati et conventui monasterii de Caroliloco obligatos seu obligata fore, tam in pecuniarum summis seu aliis quibuscumque bonis debite teneri, sive eorum bona detinentes aut indebite occupantes, cognoverint, ab eisdem realiter satisfaciendum constringant, in plenaria Ordinis potestate. 57.  Ad idem, iudices deputantur ad compellendum debitores qui videbuntur iuste teneri magistro Ioanni Marsot, bedello collegii Sancti Bernardi. 58.  Ad idem, iudices deputantur ad compellendum debitores, qui videbuntur iuste teneri magistro Adae Piette, curato S. Nicolai du Chardonneret, iuxta collegium S. Bernardi. 59.  Ad idem, iudices deputantur abbates de Alna et de Molinis ad revocandum contractus factos per abbatissam et conventum B. M. de Valle benedicta cum domino episcopo Leodiensi, et cum eisdem, si opus sit, dispensandi super iuramento. CONTUMACES 60.  Quia modernus abbas de Moroliis per abbatem de Pinu ad praesens generale Capitulum ob non solutionem suarum contributionum, ac earum arreragiorum citatus extitit, qui tamen debite expectatus et vocatus minime comparuit, nec aliquem pro se misit, ideo dictum generale Capitulum eumdem abbatem de Moroliis, quamvis sua existente contumacia declarare contumacem potuisset, ad proximum generale Capitulum citat per praesentes, promotori causarum super praemissis et aliis obiiciendis responsurum, nisi tamen praedicto abbati de Pinu satisfecerit, omnibus et singulis Ordinis personis praesentis diffinitionis et citationis executionem committendo, in plenaria Ordinis potestate. 61.  Audita per generale Capitulum domini abbatis Claraevallis relatione super citatione ad praesens generale Capitulum facta et intimata fratri Aegidio Betum, religiosum monasterii Savigniaci expresse professo, necnon viso processu contra eumdem Betum in visitatione per eumdem dominum de Claravalle monasterii Savigniaci facto, ipsum ab officio prioratus et ad cetera Ordinis officia inhabilitatis declaratione, praesens generale Capitulum praefati fratris Aegidii Betum depositionem ratificavit, approbavit et confirmavit, eumdem ob suorum exigentiam demeritorum ad Ordinis officia deinceps obtinenda inhabilem declarando, in plenaria Ordinis potestate. 